TTB จับมือ “ISMED” จัดโครงการ “finbiz by ttb” เสริมแกร่งเอสเอ็มอี
TTB จับมือสถาบันพัฒนาวิสาหกิจขนาดกลางและขนาดย่อม หรือ “ISMED” จัดโครงการ "finbiz by ttb" เดินหน้าเสริมองค์ความรู้ผู้ประกอบการ “เอสเอ็มอี”
TTB จับมือสถาบันพัฒนาวิสาหกิจขนาดกลางและขนาดย่อม หรือ “ISMED” จัดโครงการ "finbiz by ttb" เดินหน้าเสริมองค์ความรู้ผู้ประกอบการ “เอสเอ็มอี”
22 มี.ค. 2565

นายศรัณย์ ภู่พัฒน์ หัวหน้าเจ้าหน้าที่บริหารธุรกิจตลาดเงินและบริการธุรกรรมทางการเงิน ทีเอ็มบีธนชาต หรือ ธนาคารทหารไทยธนชาต จำกัด (มหาชน) หรือ TTB เปิดเผยว่า ธุรกิจ SME มีความสำคัญต่อการขับเคลื่อนเศรษฐกิจของประเทศ เนื่องจากมีจำนวนผู้ประกอบการมากถึง 3 ล้านราย สร้างมูลค่าทางเศรษฐกิจและส่งผลต่อ GDP ของประเทศถึง 42% แต่ด้วยสถานการณ์โควิด-19 ที่เกิดขึ้นในช่วงตลอดระยะเวลา 2 ปีที่ผ่านมา ผู้ประกอบการ SME ต่างได้รับผลกระทบโดยตรง ต้องปรับตัวให้ทันต่อสถานการณ์เพื่อที่จะเติบโตต่อไป ซึ่งแน่นอนยังคงมีผู้ประกอบการจำนวนมากที่ยังคงมีศักยภาพไปต่อได้
โดยข้อมูลจากศูนย์วิเคราะห์เศรษฐกิจทีทีบี (ttb analytics) ระบุว่า ปีนี้ ผู้ประกอบการ SME มีโอกาสฟื้นตัวในลักษณะ K-Shape โดยในกลุ่มภาคการผลิตและภาคการค้า เริ่มมีสัญญาณฟื้นตัว ขณะที่กลุ่มภาคบริการ ยังคงต้องใช้เวลา ซึ่ง ณ สิ้นปีที่ผ่านมา ภาคการผลิตสามารถฟื้นตัวใกล้ระดับเดิมที่ 99% ส่วนภาคการค้าปรับตัวดีขึ้นตามการฟื้นตัวของเศรษฐกิจในประเทศแตะระดับ 95%  ในขณะที่ภาคบริการฟื้นตัวที่ระดับ 70% เทียบกับช่วงก่อนเกิดโควิด
ส่วนทีเอ็มบีธนชาตมุ่งมั่นสนับสนุนให้ผู้ประกอบการมีศักยภาพและเติบโตได้ดีขึ้น ผ่านมาตรการช่วยเหลือต่าง ๆ รวมไปถึงการนำเสนอแหล่งเงินทุน ดิจิทัลโซลูชันและบริการที่ช่วยเสริมให้ผู้ประกอบการดำเนินธุรกิจได้อย่างราบรื่น
นอกจากนี้เครื่องมือบริหารธุรกิจและการเงิน ธนาคารยังให้ความสำคัญกับการเสริมองค์ความรู้ที่ครบครันและจำเป็นสำหรับธุรกิจ SME โดยเฉพาะ ผ่านโครงการ Finbiz by ttb ซึ่งในปีนี้ ได้ให้ความสำคัญกับการต่อยอดองค์ความรู้ โดยร่วมมือกับพันธมิตรทางธุรกิจไม่ว่าจะเป็นภาครัฐหรือลูกค้าธุรกิจรายใหญ่ เพื่อขยายองค์ความรู้ให้ครอบคลุมและหลากหลายไปสู่ SME ได้เร็วขึ้นและกว้างขึ้น และในครั้งนี้ ธนาคารได้ร่วมมือกับสถาบันพัฒนาวิสาหกิจขนาดกลางและขนาดย่อม หรือ ISMED ซึ่งเป็นสถาบันเครือข่ายกระทรวงอุตสาหกรรม โดยมีพันธกิจและแนวนโยบายในการส่งเสริมศักยภาพให้กับผู้ประกอบการเช่นกัน
ด้าน นายธนนนทน์ พรายจันทร์ ผู้อำนวยการสถาบันพัฒนาวิสาหกิจขนาดกลางและขนาดย่อม ISMED กล่าวว่า แม้ปัจจุบันภาคเศรษฐกิจไทยยังคงเผชิญกับการแพร่ระบาดของโควิด-19 และการใช้ชีวิตของผู้คนทั่วโลกเริ่มปรับตัวได้มากขึ้น ทำให้ระบบเศรษฐกิจเริ่มขับเคลื่อน แต่สิ่งที่สำคัญ คือ ภาคธุรกิจต้องสามารถอยู่รอดและเติบโตได้อย่างเข้มแข็ง สถาบันพัฒนาวิสาหกิจขนาดกลางและขนาดย่อม หรือ ISMED เป็นสถาบันในเครือข่ายของกระทรวงอุตสาหกรรม มีภารกิจหลักในการพัฒนาผู้ประกอบการ SME ทั้งภาคการผลิต การค้า บริการ รวมทั้งวิสาหกิจชุมชนให้เติบโตและแข่งขันได้ โดยได้บูรณาการความร่วมมือกับภาครัฐและเอกชน เพื่อพัฒนาธุรกิจให้เติบโตและเข้มแข็ง ผ่านการถ่ายทอดองค์ความรู้ในรูปแบบต่าง ๆ การให้บริการคำปรึกษาแนะนำ การศึกษาวิจัยทั้งในระดับจุลภาคและมหภาค รวมไปถึงการรับรองมาตรฐานวิชาชีพของบุคลากรที่ให้บริการแก่ผู้ประกอบการ
สำหรับความร่วมมือกับทีเอ็มบีธนชาตในครั้งนี้ จะช่วยบ่มเพาะศักยภาพของ SME ผ่านโครงการ finbiz by ttb  อันจะนำไปสู่โมเดลการเติบโตในเศรษฐกิจกระแสใหม่ และสามารถมองหาน่านน้ำแห่งโอกาสใหม่ ในปี 2565 โดยมุ่งหวังว่าจะได้รับความสำเร็จร่วมกันในอนาคต
นอกจากนี้ นางพรรณวลัย อินทราพิเชฐ หัวหน้าบริหารการตลาดลูกค้าธุรกิจ TTB กล่าวว่า ธนาคารมีเป้าหมายในการส่งเสริมชีวิตทางการเงินที่ดีขึ้นของผู้ประกอบการ นอกจากการพัฒนาผลิตภัณฑ์และบริการทางการเงิน รวมถึงดิจิทัลโซลูชันต่าง ๆ แล้ว ยังมุ่งมั่นในการส่งมอบองค์ความรู้ที่ช่วยตอบโจทย์การทำธุรกิจ ประกอบการตัดสินใจ นำไปประยุกต์ใช้จริง และจุดประกายต่อยอดให้ธุรกิจ SME เติบโตอย่างมีคุณภาพและยั่งยืน จึงเป็นที่มาของ โครงการ Finbiz by ttb ที่มุ่งเสริมความรู้และเพิ่มความแข็งแกร่งให้กับผู้ประกอบการ ซึ่งได้ต่อยอดมาจากโครงการ LEAN Supply Chain by ttb ที่ธนาคารได้ดำเนินการมานานกว่า 10 ปี ผ่านแพลตฟอร์มที่หลากหลาย ทั้งเว็บไซต์ โซเชียลมีเดีย และสัมมนาออนไลน์ ที่เจาะลึกทุกบริบทของอุตสาหกรรมและเข้าใจธุรกิจในยุคดิจิทัลอย่างแท้จริง ภายใต้แนวคิด “ครบ จบในที่เดียว ปรับใช้ได้ง่าย ต่อยอดได้จริง สู่การเป็น “Smart SME”
“อย่างไรก็ตามความร่วมมือในครั้งนี้ จะมีการนำเสนอทั้ง ผลิตภัณฑ์ด้านสินเชื่อ บริการ ซื้อขายรับจ่าย ทั้งในและต่างประเทศ รวมไปถึงดิจิทัลโซลูชัน และองค์ความรู้ต่าง ๆ ให้แก่สมาชิกของ ISMED โดยกิจกรรมสัมมนาออนไลน์ต่าง ๆ ที่กำลังจะร่วมกันจัดขึ้น มาช่วยเสริมแกร่งให้ผู้ประกอบการ โดยจะเน้นเรื่องการบริหารธุรกิจและการเงินในยุคดิจิทัลเป็นหลัก เพื่อให้ผู้ประกอบการ SME พร้อมปรับตัว มองเห็นโอกาส และช่วยยกระดับประสิทธิภาพการทำงานของผู้ประกอบการให้ดียิ่งขึ้น และเติบโตต่อไปได้ในทุกสถานการณ์” นางพรรณวลัย กล่าว